***BENDRŲJŲ MOKYMOSI SUTRIKIMŲ TURINTYS MOKINIAI***

Bendrųjų mokymosi sutrikimų turintys mokiniai nepriskiriami mokiniams, turintiems mokymosi negalių, nes jų mokymosi sunkumus sąlygoja ne specifiniai pažinimo procesų sutrikimai.

Bendrųjų mokymosi sutrikimų turinčių vaikų vystymosi problemos dažniausiai išryškėja po tam tikro laiko pradėjus mokytis ir neretai primena paprastą apleistumą, pavėluotą psichinį vystymąsi ir brendimą. Šių vaikų panašumas į normaliai besivystančius nėra atsitiktinis. Psichologiniai tyrimai rodo, kad šie vaikai skiriasi išsivystymo lygiu, o ne kokybiniais požymiais – jų pažinimo procesai yra panašūs į atitinkamai jaunesnio amžiaus normalių vaikų. Be to, jie reikšmingai nesiskiria nuo vaikų, priklausančių kitoms probleminėms grupėms. Tai pasakytina ir apie jų mokymąsi – jų išmokimo dėsningumai yra panašūs į atitinkamai jaunesnio amžiaus normalių vaikų. Tačiau jų sugebėjimų formavimasis yra lėtas, vangus, todėl šie vaikai neretai vadinami „lėtai besimokančiais“, dėl to jie dažnai mokomi pagal žemesnio lygio programą. Jų mokymosi rezultatai neretai esti menki, neatitinka įdėto darbo ir pastangų. Jei toks vaikas tinkamai mokomas, jis gali pasiekti neblogų mokymosi rezultatų, tik santykinai lėčiau, per ilgesnį laiką, o susidarę įgūdžiai išlieka ilgam, yra pastovūs. Tinkamai ugdomi dauguma bendrųjų mokymosi sutrikimų turinčių vaikų gali sėkmingai gyventi visuomenėje, adekvačiai prisitaikę, dirbti ir kooperuotis su kitais.

Šių vaikų atsilikimo ***priežastys*** dažniausiai nėra substancinio pobūdžio – santykiškai yra nesusijusios su organiniais smegenų pažeidimais (E. Zigler, V. Seitz). Dažniausiai jos yra kelios– tai įvairių nepalankių biologinių, konstitucinių-genetinių ir psichosocialinių veiksnių derinys. Šiam sutrikimui apibūdinti vartojamas ir “kultūrinio šeimos atsilikimo“ terminas, nes tokie vaikai netolygiai pasiskirstę visoje visuomenėje: didžiausias jų procentas yra žemo sociokultūrinio lygio šeimose. “Šeimos sąlygų įtaka“ vystymosi diagnozėje pabrėžia, kad nepakankamas protinis išsivystymas yra tik santykinis, jis gali kisti. “Aplinkos sąlygotas“, “sociokultūrinis“ atsilikimas, susijęs su psichosocialine deprivacija – šie terminai turi etiologinę nuorodą. Tad nėra visai aišku, kokie mechanizmai tai lemia. Dauguma mokslininkų pažymi, kad skurdžios šeimos gyvenimo sąlygos, netinkama auklėjimo praktika, vaiko ir motinos santykių stilius ir kitos deprivacinės (vystymąsi ribojančios) sąlygos yra tie nepalankūs psichosocialiniai veiksniai.

***Dirbant*** su šiais mokiniais ***reikėtų žinoti***, kad:

🟑 bendrųjų mokymosi sutrikimų turinčio vaiko *kalba* struktūriškai labai panaši į normaliai besivystančio vaiko kalbą. Atlikdami intelektines užduotis, tokie vaikai naudoja tuos pačius samprotavimo būdus, jie nuosekliai pereina tas pačias kognityvinio vystymosi stadijas, bet progresas, daugelio nuomone, yra labai lėtas ir išsivystymo riba santykinai žema;

🟑 mokiniams sunku tinkamai *organizuoti savo veiklą* (pamiršta darbui reikalingas priemones, paskirtu laiku ką nors padaryti, nueiti ir pan.) bei *įsitraukti į bendrą veiklą* su kitais mokiniais, ko būtinai reikalauja mokymas;

🟑 dažnai tokiam vaikui trūksta *intelektinės veiklos savarankiškumo*. Stebima perdėta priklausomybė nuo mokytojo ar kito asmens. Kartais perdėtą priklausomybę nuo suaugusiųjų gali keisti protesto reakcijos – negatyvizmas, nedraugiškumas ir pan.- kai vaikas tarsi demonstruoja kraštutinį nepasitenkinimą;

🟑 mokinys gali greitai imtis siūlomo darbo ir vėl jį mesti, ypač kai jis yra sunkesnis ir reikalauja daugiau pastangų;

🟑 tokie vaikai yra lengvai paveikiami kitų žmonių iš aplinkos;

🟑 šiems mokiniams *sunku dalyvauti* klasės darbe, popamokinėje veikloje *su savo pasiūlymais*. Tai dažniausiai lemia ribotos mąstymo galimybės – sunkiai taiko naujus principus sudėtingesnėms užduotims spręsti, sunkiai pagauna naujų žodžių prasmę, negeba greitai daryti išvadų iš pateiktų faktų, nepakankamai skiria esminius ir antraeilius dalykus;

🟑 mokinių *veikla* stereotipiška, skurdi, atlikdami intelektines užduotis jie nelinkę klausimų svarstyti iš įvairių pusių, mąstymui trūksta lankstumo;

🟑 šių mokinių *elgesys* gali priminti paprasčiausią nerūpestingumą bei nebrandumą;

🟑 jų *mokymosi rezultatai* didėja palengva, lėtai kylančia kreive. Šie mokiniai dažniausiai ugdomi pagal pritaikytas Bendrąsias programas.

Pedagogas, gavęs iš pedagoginės psichologinės tarnybos išvadą „Bendrieji mokymosi sutrikimai“ bei žinodamas, kas būdinga mokiniui su šia išvada, toliau organizuoja ugdymą pagal pritaikytą Bendrąją programą.

***Rekomendacijos*** tėvams ir pedagogams, ugdantiemsbendrųjų mokymosi sutrikimų turinčius mokinius:

🟑 įsitikinkite, ar užduotys atitinka mokinio gebėjimus;

🟑 pateikite nurodymus, paaiškinimus ir instrukcijas įvairiu būdu (žodiniu, vaizdiniu). Skatinkite mokinį klausti, jei jis ko nors nesupranta;

🟑 pateikite mokiniui kiekvienos veiklos planą (specifinius nurodymus, užduoties atlikimo schemą ar pavyzdį, atraminę medžiagą, skiriamą laiką);

🟑 mokykite pasirengti arba kartu su vaiku parenkite reikalingą atraminę medžiagą (lygčių sprendimo pavyzdžius, veiksmų eilės tvarką, rašybos taisykles, linksnių pavadinimus ir klausimus, žodžio, sakinio ir kalbos dalių atmintines ir pan.);

🟑 aiškindami teorinę medžiagą, siekite ją su praktine patirtimi. Nuolat kartokite, įtvirtinkite jau išmoktą medžiagą. Žinias papildykite nuosekliai, neperkraukite nauja, nežinoma informacija;

🟑 perteikdami informaciją žodžiu, stabtelėkite įvairiose vietose tam, kad mokinys atkreiptų dėmesį, geriau suprastų. Neperkraukite vaizdinės medžiagos nereikšmingomis detalėmis;

🟑 sudėtingos ir didelės apimties užduotis skaidykite dalimis, kad mokinys galėtų užduotį atlikti etapais. Kartu su mokiniu išspręskite pirmą užduotį, atlikite pratimo dalį taip, kad suprastų ką reikia daryti;

🟑 mokykite taikyti analogiją, dirbti su atramine medžiaga, naudotis įvairiais įsiminimo būdais, užuominomis, asociacijomis;

🟑 formuokite mokymosi strategijų įgūdžius: paryškinti svarbiausią informaciją, pasibraukti kūrinio pagrindines idėjas, pasitikrinti skaičiavimus ir pan.;

🟑 atpasakokite tekstą paprastesnės konstrukcijos sakiniais, kasdieninėje kalboje dažniau vartojamais žodžiais;

🟑 aiškinkite naujas sąvokas įprastiniais žodžiais. Turtinkite, plėskite mokinio žodyną, padėkite atrasti žodžių sinonimus, antonimus. Mokykite iš duotų žodžių sudaryti sakinius;

🟑 diskutuokite temomis, dominančiomis mokinį, taip jis geriau suvoks naujas sąvokas ir reiškinius;

🟑 paraginkite mokinį, kai reikia pradėti, tęsti ar užbaigti užduotį;

🟑 kartu su mokiniu analizuokite dažniausiai pasitaikančias klaidas;

🟑 akcentuokite mokinio stipriąsias savybes, sudarykite sąlygas patirti sėkmę. Pastebėkite net menkiausią pažangą ir ją aptarkite su mokiniu;

🟑 pabrėžkite kokybės, o ne kiekybės svarbą atliekant užduotis;

🟑 mokydami remkitės emocine atmintimi, pateikite siurprizų, skatinkite, orientuodamiesi į mokinio interesus, jo pomėgius;

🟑 ugdymo procese taikykite alternatyvius mokymosi būdus ir metodus.